Document ID: /roh_data/filtered/fineweb-2-filterrobots_roh.jsonl.gz/4504

Gia la fin d'emna eran vegnids cumprovads plirs cas al Lai da Genevra. Silsuenter han ins chattà plirs utschels crappads als Lais da Neuchâtel e da Bienna.
Sinaquai ha l'Uffizi federal per la segirezza d'alimentaziun augmentà las mesiras da protecziun. A partir dals 16 da november 2016 ston giaglinas ed andas vegnir pavladas en stalla.
Virus sa derasa
La mesemna era il virus da la grippa d’utschels er vegnì cumprovà al Lai da Bienna. Sco la direcziun per economia publica dal chantun da Berna aveva scrit, sajan vegnids chattads utschels crappads a Teuffelen ed a Bienna.
Uschia saja in ulteriur grond lai, ultra dal Lai da Constanza, Genevra e da Neuchâtel, pertutgà da la grippa d’utschels.
Il mardi avevan las autoritads federalas decis da rinforzar las mesiras da protecziun. Uschia ston il mument tut ils possessurs da giaglinom tegnair ils animals en stalla.
Tenor la savida actuala n’è il virus betg privlus per umans.
Avant radund diesch dis era la grippa dal tip H5N8 vegnida registrada per l'emprima giada al Lai da Constanza. Là èn crappads enfin uss radund 80 utschels selvadis da la grippa. La malsogna vegn importada d'utschels migrants che sa ferman adina puspè durant lur viadi en ils quartiers d'enviern.
RR novitads 20:00 / RR novitads 14:00, 17.11.2016